Прадстаўнікі кожнай манаскай супольнасці ў Беларусі сабраліся разам каля святочнага алтара бліз будслаўскага касцёла, каб паказаць вернікам шлях да Бога, якім яны ідуць, служачы бліжнім з вялікай радасцю і шчырай адданасцю. Дзейнасць манаскіх ордэнаў пабудавана на моцным фундаменце веры і праўды, што моўна замацавана ў простых кароткіх выразах, якія перадаюць галоўны сэнс і сутнасць духоўнасці ордэнаў, на аснове якіх будуецца іх жыццё і праца. Галоўныя тэзісы, або “дэвізы”, жыцця і дзейнасці ў сціслай форме былі выказаны прадстаўнікамі супольнасцяў: “Супакой і дабро”, “Жыць у паслухмянасці Езусу Хрысту і верна Яму служыць чыстым сэрцам і шчырым сумленнем”, “Усхваляць, благаслаўляць, прапаведаваць”, “Для Хрыста і Касцёла”, “Шчодрае ў Яго адкупленне”, “Усё для Хрыста і праз Хрыста” і інш. Айцец Міхаіл Цвячкоўскі MIC і сястра Назарыя Міклаш CSFN распавялі прысутным пра галоўныя праўды манаства і служэння Богу, а таксама заклікалі кожнага задумацца і паслухаць сваё сэрца: “Магчыма, цябе таксама кліча Бог?”